khistorydata/jeongjo-sjw-relations huggingface dataset:
정조 2년 · 목
疏略曰。向來伏閤之日。猥隨三司之後。未得準請。其壞臺風而傷國體。莫此爲甚。人之爲言。固其宜也。乞加體諒。亟命鐫削。臣於冀免之章。不宜贅說。而憂憤所激。敢此附陳焉。噫。昨秋逆變。曾未一歲。繼而有量★(金+奕)後翼之逆。又繼而有志恒罔測之變。夫以鄭妻之元惡。偃處城闉。王章未施。龜柱之極賊。薄竄海島。常刑不加。至於樂任之罪。所關何如。而霎時般問。便卽白放。凡此三凶。卽諸賊之根柢也。三凶不除。則亂萌不止。將不知幾箇趾能量★(金+奕)志恒。又復接跡於後也。伏願亟降處分。夬施典刑。臣於是又有所慨然者。向來申熤之勘律。大臣誠或有違格例。而此不過憂憤所激。語不擇發。則其言雖過。其心則容有可恕。而殿下過加嚴責。至以不愜寡人。不尊君父爲敎。夫爲人臣子。而有不愜之心。不尊之漸。則流之殛之而已。豈可止於削板乎。情外之敎。恐不當若是嚴重且大。亦願亟收過中之敎。批以。疏陳首件事。從違豈無意也。申熤處分。傳敎中果有未妥處。才命抺去。爾其勿辭察職。
정조 2년 · 강
以金相玉爲平安兵使。李國賢爲右捕將。相玉備薦也。國賢口傳也。
정조 2년 · 강
命擊錚人邵擎國等考律嚴勘。
정조 2년 · 목
刑曹啓言。取考擊錚人原情。則西部邵擎國。延日鄭右奉兩漢。俱非四件事。而肆然白活於駕前。請自臣曹。竝爲考律嚴勘。允之。
정조 2년 · 목
予曰。觀武才初試。以初九日擇定。會試則當於望間爲之。武科其前可當畢試乎。國榮曰。分所爲之。則足可爲之矣。予曰。除初試人抄出。然後初試當爲擧行矣。國榮曰。待下敎抄出矣。予曰。後苑之捉虎。事甚驚怪。以此觀之則當時留住。安知非一箇而已乎。誠非細慮。國榮曰。後苑捉得甚幸矣。予曰。逐虎軍事。誠極稽忽。當初一營二人之送。極甚岨峿。六名之軍。何以周行宮城。以察虎跡乎。今後則逐虎軍加定事。分付各營。
정조 2년 · 강
命觀武才時。宿衛所所管別抄以下。竝除初試應射。
정조 2년 · 목
敎曰。今此觀武才時。宿衛所所管駕前別抄駕後禁軍武藝別監本所敎鍊官旗牌官軍官挾輦將官槍劍將官攔後軍次知三軍門將校奉持傳令別武士及待令騎士標下軍前排軍挾輦軍槍劍軍新作隊攔後軍及作隊前本營疊設京軍。竝除初試應射。本所所管內廵三軍門將校。勞役不少矣。一體除初試應射。今番 陵幸及大閱時。隨駕中官別軍職內乘宣傳官都摠府郞廳武臣兼宣傳官部將守門將事知兼司僕司謁司鑰醫官忠義弓人矢人各軍門招搖旗次知將校及奉持軍。御前前排次知知彀官旗牌官及廵牢內吹兼內吹近杖軍士。竝除初試。五軍門大將兵曹判書禁軍別將各軍門中軍別將千摠騎士將把摠局別將哨官知彀官旗牌官敎鍊官訓鍊院差備官蛟龍旗標旗纛及坐纛奉持人及軍士訓局別騎隊及禁營別騎衛中。戊申出征人。雖未屬軍門。而戊申出征人。毋論閑散出身。左右捕廳出使部將。竝依古例。除初試應試。又敎曰。除初試傳敎中挾輦軍。卽謂 陵幸時隨駕軍兵。而自宿衛所。點閱捧擧案人也。依此下敎應射事。預知悉。
정조 2년 · 강
命明日訓局禁營馬步軍兵初試時。都提調進去監試。
정조 2년 · 목
敎曰。明日訓局馬步軍兵初試時。都提調進去監試事。進來該都監郞廳。使之聽傳敎。又敎曰。大將方在宿衛重任。本營騎步軍初試時。都提調與中軍。眼同監試事。進來該營從事官。使之聽傳敎。
정조 2년 · 강
命宿衛所軍校殿試規矩。待點下擧行。
정조 2년 · 목
敎曰。各廳堂上堂下武臣及閑散武士各軍門軍兵。則旣有初試規矩。當以此技應試於殿試。而至於宿衛軍兵隨駕。內外所屬軍門大將將官。旣無一定之規矩。似必眩於擧行。宿衛所管軍校殿試規矩。則自本所書入。待點下後擧行。其他將臣以下。除初試人殿試規矩。自兵曹別爲落點單子入啓。待點下擧行事分付。又敎曰。扈衛軍官中付料人。西北別付料中付料人。軍器寺別破陣中付料人。初試時。依禁軍例一技試取。依定式擧行。科試決不可濫雜。今番除初試及一技試取。參考古例。詳細下敎。此外毋敢混同除初試之意。另加嚴飭。
정조 2년 · 목
敎曰。今日推鞫爲之。鞫廳以何罪人。先爲推問啓稟。敎以。閔德泰李德成爲先推問。如不直招。閔德泰各別加刑。李德成限五度加刑。又敎曰。推鞫姑罷。明日爲之。
정조 2년 · 강
召見統制使李敬懋。北兵使具以謙于煕政堂。
정조 2년 · 목
予命統制使進前。予曰。統營近來全不成樣。凋殘之外。百弊俱存。卿下去後。加意蘇革。以副予委任之意。敬懋曰。臣受國厚恩。畀此重任。臣不知何以報答矣。予曰。何時下去乎。敬懋曰。明日將發行矣。予曰。交龜何處爲之乎。敬懋曰。固城界當爲之矣。
정조 2년 · 강
命北兵使代。廟堂議薦。
정조 2년 · 목
敎曰。都監中軍禁軍別將。俱是緊任。而首擬統帥。則屢朔曠閫。又不可易代。又如副擬。不特方帶都監中軍。於試才方張之時。若移除。則無在京已通望中可擬人矣。與其往且召矣。莫若未辭前仍置。以除迎送之弊。特以苟艱之致。北兵使具以謙。已爲點下於禁軍別將。其代卽令廟堂。今日內議薦。待下批一兩日內辭朝。催促赴任。
정조 2년 · 강
以李明運爲北兵使。備薦也。
정조 2년 · 강
命觀武才各技名色。兵曹及各軍門相議釐正。
정조 2년 · 목
敎曰。書猶同文。車猶同軌。況奏御文武。豈可異其度乎。又況試取技藝。豈可異其名乎。大抵京外簿書。雖多如此之事。至於軍門之事。尤當均一其法。今番觀武才。步軍各技名色。兵曹及各軍門相議。釐正異同之名色事。分付。
정조 2년 · 강
命宣傳官朴基豊等施賞。
정조 2년 · 목
敎曰。宣傳官朴基豊。本廳日次射會時。連三次居首。七廵全布陞六。六月入啓別單。忘未施賞。其令今日。以參上岐下批。因此思之。御營把摠黃泰彥。五巡全布賞格。姑未爲之。亦令依姜啓祚例。捧傳旨。
정조 2년 · 강
給咸興等邑渰戶恤典。
정조 2년 · 목
咸鏡監司趙㻐。以咸興等邑砲軍金玉昌等渰死馳啓。敎以。令本道恤典擧行。
정조 2년 · 목
國榮曰。昨日除初試傳敎中。五衛將扈衛別將落漏矣。予曰。予忘未下敎矣。予曰。亞將之苟艱。莫近日若。昨日北兵使之移點禁軍別將。蓋出於迫不得已之事。一人出外。其代極難。可悶。國榮曰。誠如聖敎。實無推移擬望之人。亦甚可悶。予曰。已行閫師中。或有可通者乎。國榮曰。實無合意者。故諸將臣方以爲悶矣。
정조 2년 · 강
推兵曹判書李徽之。
정조 2년 · 목
敎曰。昨日傳敎中。以除初試事。有所申申飭敎。而至以自下無敢混雜之意下敎。則觀此各軍門書入別單。兵曹堂上軍官。亦在除初試中。禁軍嘉善以上。亦在除初試中。禁軍將雖是應除初試之人。而原傳敎旣已見漏則不稟。混置於除初誠中。事甚疏忽。爲先問啓。○政院啓言。問啓事問于兵判李徽之。則以爲。依續典所在。故不敢擅拔。未及稟裁。徑先書入。惶恐云矣。敎以。雖是續典所載。應除初試之人。而昨有飭敎之後。似當一稟。故朝者問啓。蓋以此也。右項三種名色人。皆令依例許赴殿試。因此五衛將等除初試。始有草記稟旨。眞所謂撞脅而拜也。以此以彼。不可無警。該堂上推考。○兵曹啓言。觀武才時。武臣嘉善以上五衛將扈衛別將除初試許赴事。載於續典矣。今番則可以爲之。敎以。依例爲之。
정조 2년 · 강
命守摠兩營。依例初試試取。
정조 2년 · 목
守禦廳啓言。今此觀武才時。本廳別破陣及各色標下軍等初試。依他軍門例。以鳥銃三柄。一廵二中以上者試取。敎以。旣無通同試取之敎。又無規矩書入之事。而自該廳。直以鳥銃一技磨鍊。請行初試。似是謬例然也。矇然則極矣。旦初試摠數別單。亦多疑晦處。果是京校京軍乎。其中若有鄕摠。則事當稟旨同試。似不敢自下磨勘入啓者也。摠戎廳啓言。今此觀武才時。本廳別破陣及各色標下軍等初試。依他軍門例。以鳥銃三柄。一廵二中以上試取乎。敎以。初試事。旣諭守禦廳草記。而應試摠數別單。敎鍊官外標下軍及其餘將校。果皆京摠乎。敎曰。不稟故俄者下敎。而守摠兩營依例初試事。分付。
정조 2년 · 강
命推鞫姑罷。明日爲之。
정조 2년 · 강
命露梁大閱。六臣祠四大臣及忠臣朴泰輔祠致祭。
정조 2년 · 목
敎曰。露梁大閱。遣官致祭。亦有古例。而況汀柳依依。詞宇入望。倍覺愴感。六臣祠遣禮官致祭。四大臣及忠臣朴㤗輔祠。一體致祭事。分付。
정조 2년 · 목
刑曹啓言。殺獄罪人李千奉李光點。僞造御寶罪人金奉鎭。竝請加刑。敎以。各別嚴刑。期於得情。
정조 2년 · 목
國榮曰。露梁諸院致祭下敎。誠爲聖德事矣。予曰。頃日大閱時。望見書院。思其忠節。不覺感嘆。特命致祭矣。予曰。注書出去。九日製。今日當爲之。令成均館儒生整齊事分付。予曰。提學方在外。當爲變通矣。
정조 2년 · 강
命九日製。通方外今日試取。
정조 2년 · 강
有政。吏曹參議李秉模。兵曹判書李徽之。參議李世奭進。
정조 2년 · 목
敎曰。九日製有命。在外提學許遞。今日政差出。待下批。卽爲牌招。又敎曰。藝文提學先科次後謝恩。以洪國榮爲藝文提學。李喆運爲金海府使。申暿爲三嘉縣監。李重祜爲知中樞。李彥頤爲同知。李達秀爲南兵使。
정조 2년 · 목
敎曰。左副承旨持此御題。與藝文提學詣泮宮。試取以來。○以擬宋歐陽修請退小人之僞朋。進君子之眞朋爲表題。收劵二百六十張。
정조 2년 · 강
命禁府都事。九日製赴試。
정조 2년 · 목
敎曰。禁府都事。頃者庭試時。以推鞫不爲赴試。今番九日製。則許令赴試事。卽爲分付。
정조 2년 · 강
命觀武才殿試。以十七日定行。
정조 2년 · 목
兵曹。以觀武才殿試擇日啓稟。敎以。以十七日定行。命官殿試。自十一日設行於慕華館。而初試二所。如未畢試。以二所移設之意。自本曹草記擧行。殿試時帳殿及命官所分試名色。當觀各軍門兵曹初試入格人數多寡。更當下敎。依此知悉。
정조 2년 · 강
以李致中爲東萊府使。備薦也。
정조 2년 · 강
行九日製科次于誠正閣。
정조 2년 · 목
予曰。取三人可也。予曰。李翼晉連爲參榜。可謂實才矣。○敎曰。九日製居首進士李翼晉直赴會試。之次進士權晤。進士張志喆。各給二分。又敎曰。入格儒生明日來待。
정조 2년 · 목
以鞫廳議啓。敎以。罪人閔德泰。以逆宦國來之養子。自伏法之前。國來父子。已與志恒。締結甚至。再昨年三月間。以內外合勢謀逆情節。及其後渠之往來綢繆之狀。箇箇承款。前此罪人應澤。亦以中官。於志恒事。雖已承款。未及正法而徑斃。已極失刑。況德泰父子所爲。尤甚凶獰。昨年逆獄。如國來之逆宦。不免杖斃。尙今駭憤。今又德泰。若復徑斃。不施王章。其可成說乎。更無可問之端。卽爲具格結案取招以啓。
정조 2년 · 목
予曰。德泰亦已承款。今則志恒之凶逆益著。國榮曰。志恒之一味抵賴。尤極凶頑。予曰。各軍門初試入格。何其小耶。國榮曰。各營各別防奸。故入格之數。如是極尠矣。予曰。李翼晉之連次居魁於節製。可謂狀矣。國榮曰。聞是才士矣。予曰。卿以文任。主試其時。連爲壯元。尤是異事。國榮曰。臣之主試只二次。而皆選此文。事非偶然矣。
정조 2년 · 강
命觀武才時。文臣庭試擧行。
정조 2년 · 목
禮曹。以觀武才時。文臣儒生對擧庭試。何以爲之啓稟。有是命。
정조 2년 · 목
予曰。儒生進前。予曰。做表幾首乎。李翼晉曰。已近千首矣。予曰。節製被抄幾次乎。翼晉曰。爲二次壯元矣。予曰。可謂實才矣。權晤張至喆以次進。予詢姓名及工夫。
정조 2년 · 목
敎曰。三司卽言議之地。言議卽天下之公也。以今日伏閤觀之。今之三司。何與古之三司異乎。鄭妻不過斷頭截尾之一女子。則視諸近日獄事。亦豈無新舊緩急之別乎。噫嘻。量★(金+奕)事出後。究其窩窟。果是誰也。今日三司之斷斷於一女子。猶復畏縮於猾賊之勢㷔者。予未知其時也。其可曰公乎。予之尙不處分於鄭妻正法之龜柱者。特以追 先王於志也。體 慈殿之意也。予之處變。雖使古人當此境界。其勢不得不如此。而在三司沫血之義。取舍可否。實未知不愧於古之三司也。夫公議在下。而每使在上者。贊言之縷縷。從今以後。人君其將獨任於上乎。且見此敎而添一事。則是自歸承望上意之科。亦可謂之公乎。爲今日三司。竊爲之寒心。
정조 2년 · 강
兩司聯啓避嫌仍請遞。賜批。大司憲徐有隣。司諫朴天衡。持平鄭淵淳。
정조 2년 · 목
聯啓略曰。伏見備忘下者。爲敎誨責備至。臣等不勝惶恧之至。臣等雖無狀。安有爲君父討逆。而畏㥘猾賊之勢㷔。有所取捨於其間哉。聖敎之下。不覺其失。何敢一刻冒據於臺次乎。請遞斥臣等之職。批以。勿辭。退待物論。
정조 2년 · 강
兩司聯啓避嫌請遞。賜批。掌令高益擎。正言嚴思憲。
정조 2년 · 목
聯啓略曰。卽伏見備忘。不勝惶恧。而昨於鞫坐。僚臺簡通來告。故旣盡謹悉。則今於僚臺引嫌之時。豈可諉以不參。晏然職次乎。請命遞斥臣等之職。批以。勿辭。退待物論。
정조 2년 · 목
予曰。吏判何時上來乎。國榮曰。念後當還朝矣。予曰。湖西嶺南請災。甚是夥然。廟堂當依此許施乎。國榮曰。當此大歉。固當依數許施矣。予曰。卿言是矣。國榮曰。軍保米以錢代納之請。此不可許之事矣。予曰。何故而然也。國榮曰。以錢代捧。雖爲除弊。三軍之仰哺者。不無呼冤之弊矣。予曰。事勢似然矣。
정조 2년 · 목
予曰。 太廟享禮。自裸以後。諸執事誠意。每有懈惰之慮。先賢之言。古者七世之廟。間一日行祀。今則 太廟享事。行於一夜之內。此是我國之例。而古無此例矣。古禮 太廟祧主。奉安于夾室。而以夾室奉安于 永寧殿。大享時不得親祭。於心不安矣。領議政金尙喆曰。 永寧殿自前無親享之例矣。予曰。領相年近七十。以將事時觀之。筋力可謂强健矣。予曰。臺諫推考傳旨。改書以頒乎。承旨尹冕東曰。改書以領矣。予曰。近日政院擧行。殆不成說。臺諫違牌推考傳旨。豈可以幷只推書頒乎。移屬宮人所供裁減事。以出朝報之意。言于左承旨。而尙不擧行者。極可怪也。戶曹判書具允鈺曰。其時見左承旨。問以何不出朝報。則以爲。以出朝報之意。言于其日坐直承旨云矣。予曰。近日承旨全不小心。凡於擧行。極爲稽緩。以動駕時事言之。侍衛皆不退。而承旨先爲出去。其外可駭之事。亦非一二。予以立賢無方之意。盡欲試用。而其所奉職乃若此。豈不可悶乎。予曰。對馬島告慶事。有所下敎矣。果出朝報乎。尙喆曰。已出朝報。而聖敎誠爲至當矣。然告訃則彼有銀貨之所費故。不先告訃。而只爲告慶。歷考近例。皆然矣。予曰。龜城民人事。何以處之。判尹蔡濟恭曰。關西軍政。自古面里代定。而良民之避役者多端。一經風憲約正。皆免軍役。軍額則多。而良丁則絕無故。自面里作契收斂。備納軍布。已成規例。猝難變通矣。予曰。此等事。外方民人上來時。必有憑藉收錢之計矣。尙喆曰。然矣。若復上來。則各別嚴治。押送本道。亦何難也。予曰。金海民漢。已發配耶。允鈺曰。已發配矣。予曰。受誓戎之日。二品以上捧擧案云。此亦承旨不善擧行之致。其翌日予始聞之。欲處分而未果矣。予曰。昨今年自朝家所減省。而給於戶曹者。殆近二萬結。且今番移屬宮人所供省減。以惠廳米價計之。則亦近萬餘兩。足可當江原道一年所納。然戶曺之儲蓄。比前別無所勝。何也。左議政徐命善曰。登極以後。事故連疊。經費浩煩而然矣。予曰。宮人輩饌物大口。以錢代給。事甚便好。或無爲弊於貢人之慮耶。允鈺曰。於貢人亦便矣。予曰。若罷原貢。則於貢人或爲弊。而此則爲兩便之道矣。允鈺曰。代給之錢。當自戶曹給之乎。予曰。自戶曹給之。允鈺曰。今番使行時。藥房貿易及尙方貿易。當爲之而戶曹餘儲之銀不多。或可取用於關西耶。命善曰。關西之銀。不可每爲取用矣。予曰。藥房貿易。雖不可永減。今番則權減也。左參贊洪樂性曰。與他自別。不可減矣。予曰。藥房文書。全不成說。不可無一番變通。以貿易言之。初不貿來。以藥局之材取納。雖減貿易。亦何妨耶。允鈺曰。尙方貿易中。象毛則戶曹有貢物名色。或可取用於貢人耶。予曰。此則與尙衣提調相議爲之也。貂皮染色之匠有之耶。樂性曰。前有而今無矣。予曰。自內衣襨所用。不可不染故。昨日招問書吏。則所對極駭然。卿亦聞。之乎。樂性曰。未及聞之矣。予曰。事係本院。而書吏不告於提調。此亦卿不能檢飭之失也。樂性曰。不勝惶恐矣。予曰。以針線婢事言之。全不解針線。衣襨之役。皆不成樣。實爲駭然矣。樂性曰。針線婢自外邑上來。則使其行首敎針線。而無善手矣。予曰。每推捉於外邑。而來卽頉下故。不能成樣。而徒貽外邑之弊。卿爲提調後。亦有頉下者乎。樂性曰。有數名之以病頉下而收貢者矣。予曰。此後則勿爲頉下。已頉下者。還屬也。仍謂濟恭曰。巫女之禁。易致漸解。更加申飭。濟恭曰。當各別嚴禁矣。允鈺曰承文院被燼處。當修改乎。予曰。修改後使之移入也。
정조 2년 · 강
領議政金尙喆。以嶺南湖西災實分等狀覆啓。
정조 2년 · 목
尙喆啓言。慶尙監司李在簡災實分等狀啓。巨濟等十三邑。置之稍實。晋州等二十二邑。置之之次。咸昌等三十六邑。置之尤甚。仍請面里分等。幷依此施行。以年事之慘歉。備陳蠲恤賑濟之道。而其一。本道私賑備荒帖價。許令便宜取用事也。不必一時盡許。先以七萬石劃給。帖價作穀最有已驗之效。空名帖四十張成送。請使之從便補賑。其一。該曹所給之災。太不髣髴。加請三萬結矣。以本道被災之最酷。今此所請。必不濫觴。何可靳持。請依此準許。其一。各邑尤甚面里中。新還停退及代捧事也。雖有已行之例。今年尤甚邑。不可不參酌分數。尤甚邑尤甚面折半。之次邑尤甚面三分一。稍實邑尤甚面四分一。姑令停退。還穀代捧。亦許尤甚邑折半。之次邑三分一。稍實邑四分一。請俾紓目前民力。其一。昨年身布停退之類。又入於尤甚。今不可追徵。一依舊還例停退事也。昨年停退之今年難捧。其勢誠然。請許施。其一。因今年麥歉。牟作租。皆在尤甚邑。此與元還有異。姑令停退。待明年還作本色事也。勢難强督。請使之依請擧行。其一。統營立本穀。當此殺年。不當幷徵於窮民。以本錢收捧事也。此非元還。今年則請依請施行。其一。各山城所納還穀。幷姑捧留平倉事也。遠地輸納。最爲民弊。請許施。其一。以今年綿凶。田稅大同作木邑。俱是被災。尤甚處無論。代捧與停退。民情懸望在此云矣。田稅木係是惟正之供。不可輕議。大同木代錢。曾或有例。尤甚邑所納。以錢代捧事。請分付。其一。奉化一邑。酷被水災。原田洞畓。永無形地。限年降等免稅。當年條身布停退。結錢蠲減事也。民事可矜。且有已例。請使之依此擧行。推奴徵債之限明秋防塞。定配罪人之勿定配所於尤甚邑。請幷許施。幷從之。又啓言。洪忠監司李命植災實分等狀啓。黃澗等十邑。置之尤甚。石城等三十七邑。置之之次。洪州等七邑。置之稍實。分等依狀請施行。所論諸條中。其一。該曹所劃災結。萬無分排之道云矣。今此加請。必不濫觴。請許施。其一。新還尤甚邑三分二。之次邑折半。稍實邑三分一代捧事也。尤甚邑折半。之次邑三分一。稍實邑四分一。請令代捧。其一。無論尤甚之次稍實邑。三軍門保米及樂工保米奴貢米。幷請以錢代捧矣。需用專靠保米。勢難變通。此則請置之。其一。田稅大同木及各邑軍布。亦請純錢代捧矣。田稅大同木代錢。不可輕議。軍布代錢。亦難盡許。而災歲民事。不可不念。尤甚邑所納軍布。請令代錢。予詢惠堂。惠堂洪國榮曰。湖西綿農。比他道不無淺深之別。而況大同。事面重大。不可輕許矣。從之。又啓言。其一。拯劣米之新舊停退。江都安興貢津移轉及濟民倉穀仍留事也。災年遠輸。民力可悶。請許施。軍保歲抄。隨得隨塡磨勘。勿令定限事及推奴徵債之限明秋禁防。定配罪人之勿定尤甚邑。請竝許施。幷從之。
정조 2년 · 강
命鏡城鍾城軍餉米依前自該邑糶䨀。
정조 2년 · 목
領議政金尙喆啓言。咸鏡監司趙㻐狀啓。鏡城鍾城軍餉米。依前自該邑糶糴。使兵使檢察事。請令廟堂稟處矣。初因鏡城虛錄之弊。北兵使狀請。自兵營糶糴故。有所覆奏矣。昨年御史書啓。自該邑依前糶糴事。旣有陳請。道臣所論又如此。臣意則猶以鎖刻爲慮。而左相之見。有異於臣。請不詢處之。予詢大臣諸堂。左議政徐命善曰。民情若不切悶。道臣豈如是盛陳。臣意則依前屬之本邑似好矣。判尹蔡濟恭曰。旣知其弊。則斷然釐改。何可以鎖刻爲慮乎。禁衛大將洪國榮曰。鎖刻小嫌。而民情可見其難支矣。常年數百里轉輸之弊。已無可言。而若當歉歲。茍欲賙賑。則數百里外。浮黃之類。安得致身而來哺乎。且移置兵營者。似是欲防外邑虛錄之意。而營裨之主張以後。亦豈無消融彌縫之弊乎。以此以彼。殊無意義。仍前糶糴於各該邑似好矣。敎以事苟當罷。何嫌鎖刻。且於禁將所奏。亦有感發者。自今年爲始。依再昨年以前之例。自該邑糶糴事分付。以爲北民息肩之道。又啓言。兵營糶糴之後。倉餉虛實之比前如何。不可不察。趁此捧糴之時。分付道臣。發遣褊禆。反閱摘奸後。請使之啓聞。從之。
정조 2년 · 강
遞洪忠水使吳載煕。
정조 2년 · 목
領議政金尙喆啓言。統制使李敬懋狀啓。與洪忠水使吳載煕。爲舅甥相避。請令廟堂稟處矣。在下當遞。法典所載。請許遞。從之。
정조 2년 · 강
命漢人漂到者。付節使行護送。
정조 2년 · 목
領議政金尙喆啓言。黃海監司徐有寧。水使李邦五狀啓謄報。山東省漢人五名。漂到於白翎鎭。而見其問情。則果是商船漂泊者。其中一人。物故於漂來前。載在船中。而渠輩情願。請由陸路回還。死者屍身。亦願燒火。齎灰以去云矣。渠言旣如此。旱路還送依施。燒火事。令地方官眼同擧行。卜物之難以運致者。從厚折價以給。可以運致者。以刷馬次次替給。船隻。彼人所見處燒火。回還時。以本營譯學一人。遞付於沿路。仍付節使之行。各邑供饋守護等節。各別申飭。咨文請令槐院撰出下送。從之。
정조 2년 · 강
命統營錢還之弊。消詳稟處。
정조 2년 · 목
領議政金尙喆啓言。慶尙監司李在簡狀啓。備陳統營錢還爲弊之狀。仍請以錢分給一款。嚴加防塞。以爲沿民支保之道事。請令廟堂稟旨矣。曾於甲戌。因湖南釐正使陳達。以湖南穀之船運有弊。兩湖所在該營耗條。作錢貿穀於嶺沿。使之充代。其後己丑。統穀之在本道山邑者。以轉運之貽弊於民。作錢貿穀於沿邑事。又有定式矣。勿論兩湖與本道山邑。初令從市直作錢。從市直貿穀者。豈欲以錢分給於春間。以穀收捧於秋後乎。今此道臣所請如此。不可不査問該閫。一番釐正矣。予詢大臣諸堂。左議政徐命善曰。統營此事。豈曰無弊。而防塞之後。又有窒礙之端。則亦甚難處。問于該閫。消詳稟處似好矣。判尹蔡濟恭曰。朝家旣知爲民弊。則何可不嚴禁錢還之事乎。敎以然則更加消詳。後日次對稟處。
정조 2년 · 강
命槐院分館。申飭完圈。
정조 2년 · 목
領議政金尙喆啓言。槐院分館。上博士削職之後。尙不擧行。事體極爲寒心。請更加申飭。卽爲完圈。從之。
정조 2년 · 강
罷承旨李鎭衡尹冕東洪檢李養鼎金魯淳職。
정조 2년 · 목
左議政徐命善啓言。凡傳敎擧條之出朝報。卽政院之責。而近來全不申飭。固已可悶。至於初五日所下傳敎。乃是治世之盛事。初七日所陳擧條。亦係朝臣文去就。而當出不出。終涉矇然。兩日坐直承旨及該房承旨。一倂罷職。請以警日後。從之。
정조 2년 · 강
命針線婢醫女。釐正額數。
정조 2년 · 목
左議政徐命善啓言尙方針線婢。兩醫司醫女。初旣指名推捉來。卽以病許頉假托身貢。無端閑遊。以此之故。代充相續。徒貽遠途之弊。全無使役之效。令各該司堂上。一番相議。毌論內外司醫女。工曹尙衣院針線婢。更爲釐正其額數。如有額外推捉之事。該堂隨現論責。該道亦勿擧行之意。請申飭。敎以卿之所奏。甚爲得宜。卽令各該衙門提調。從便區處後草記。
정조 2년 · 강
義烈宮金海蘆田稅。命依龍洞宮例收捧。
정조 2년 · 목
戶曹判書具允鈺啓言。 義烈宮金海蘆田定稅事。有判付矣。蘆田一結之地。十兩收稅。殊涉太過。而本邑亦有龍洞宮折受蘆田。每結稅納。爲三兩五錢云。同是宮土。而俱在一邑。則其所納稅。宜無異同。一依兩宮例。每結定稅三兩五錢。而其中二兩三錢。則以出稅條。納于戶曹。其餘則自該宮次知收捧。似爲公私兩便之道。請以此分付。從之。
정조 2년 · 강
各殿宮移屬加進排供上中命魚醢名色裁減
정조 2년 · 목
戶曹判書具允鈺啓言。 各殿宮移屬加進排內人名色尙存。衣纏料饌之循例供上者。殆是尾閭之一端。當此經費苟艱之日。宜有變通之道。臣意則依今番癸酉加進排特敎除減之例。一倂減省。恐得宜矣。敎以所奏出於省費之意。固當裁減。而許多供上。一朝革罷。不無擾亂之弊。貢人之狼狽。亦不可不顧。姑先就此加進排移屬等供上中。三種魚醢名色裁減也。
정조 2년 · 강
命犯屠牌。薄暮出禁。深夜收禁。
정조 2년 · 목
判尹蔡濟恭啓言。日前大臣。以法府出牌。無得經夜之意申飭矣。固當遵行。而第奸民犯屠。不在於晝。必在於曉夜之間。別肉禁牌之不得經夜。實有行不得之端。故敢達矣。敎以薄暮出禁。深夜收禁。則是豈經夜。
정조 2년 · 강
命明日殿講製述處所。以仁政殿爲之。
정조 2년 · 강
以鄭民始蔡弘履徐有防申應顯李在學爲承旨。
정조 2년 · 강
召見平安監司金鍾秀于誠正閣。
정조 2년 · 목
辭陛也。○予曰。卿之此行雖得便養。予心則悵然。有異於卿之在沁時也。朝廷之上。倚任之如卿者亦不多。非但悵然而已。鍾秀曰。當此辭陛之日。戀主之沈。不勝耿耿矣。予曰。卿母今在何處。鍾秀曰。在敦義門外寓舍矣。予曰。卿行。與掌令當相會於何處耶。鍾秀曰。臣兄之行。不敢戛過城外。渡江後。由大峴出弘濟院矣。予曰。古人臨別贈之以言。予於卿行。欲以文字贈之。而未及爲之。適得一詩。卿其書之。仍諭御製詩曰。送卿懷緖政難裁。奉檄知應穩往迴。遠色廉財存素戒。江山雖好惜深杯。鍾秀書訖曰。實爲曠世之異數。惶感不知所達矣。予曰。關西民事。旣得委畀。予可無憂矣。鍾秀曰。災年恤民之政。前道臣想已區劃。臣當仰體宵旰軫念之憂。爲懷保之道。而記簿虛錄。最爲可悶矣。予曰。登極以後。省減宂費。給於戶曹者甚多。而不知其有效矣。鍾秀曰。節用然後。可爲蓄財之道矣。予曰。卿以家傳之學。必尙文治。而關西則乃尙武之地。非尙文之地也。鍾秀曰。以向者李命植所奏觀之。果如聖敎矣。予曰。今日發程耶。鍾秀曰。今日出宿城外矣。予命鍾秀進前曰。當握手以別矣。鍾秀踧踖不敢進。予曰。卿不必難安也。鍾秀進伏。予執手曰。善爲下往也。鍾秀曰。聖眷出常。罔知攸措矣。予命賜弓矢藥物曰。藥則爲卿老親而賜矣。仍命宣醞。予曰。俄有戒酒之詩。而今乃勸酒。予意非使卿止飮。卽戒以節飮者也。
정조 2년 · 강
遞尙衣提調洪樂性。
정조 2년 · 목
敎曰。大臣旣出擧條。且言端旣發於公堂。免貢之多。至於此甚。其在道理極可未安。雖以簠簋之義。不欲索言。尙衣提調洪樂性。姑先遞差。
정조 2년 · 강
有政吏曹參議李義翊兵曹判書李徽之進。
정조 2년 · 목
以李度默爲副修撰。沈頤之爲禮曹參判。黃景源爲知事。金海柱爲全羅兵使。柳鎭說爲洪忠水使。
정조 2년 · 강
命起居表方物知道回咨撰出。下送使行所到處。
정조 2년 · 목
承文院啓言。問安使齎去起居表及方物知道事。北京禮部咨文。纔已出來矣。回咨追付。前例皆然。依例撰出。定禁撥下送于使行所到處。請以爲齎去。允之。
정조 2년 · 목
予曰。昨日箕伯所賜吟詠見之乎。國榮曰。可謂曠絕之恩數矣。予曰。若體此意。殫誠爲之。則關西一隅。庶可忘憂矣。國榮曰。此人性本剛嚴。且能廉白。必善爲之矣。
정조 2년 · 강
御仁政殿。行吏文製述。漢學殿講。製述試官鄭存謙徐命膺洪國榮李義翊朴師訥尹師國李鎭恒。殿講試官金尙喆蔡濟恭徐浩修吳載紹申景濬鄭述祚李壽鳳。
정조 2년 · 목
具翼善冠袞龍袍。乘輿出仁和門。詣仁政殿降輿陞座。試官以不行禮訖。予曰。應講人員幾何。承旨蔡弘履曰。十七人矣。予曰。製述人員幾何。存謙曰。三十九人矣。予曰。東西庭數十人。何難定坐。而如是紛雜。甚不成說。使之斯速定坐。以擬朝鮮國王謝特發山東穀十萬斛。以補軍餉爲表題。予曰。殿講始之。抽籖以老乞大十張內爲之。尙喆曰。惠廳擧行甚多。提調出代間。禁將使之兼察好矣。予曰。好矣。國榮曰。大臣旣奏姑察之意。臣因此仰達矣。臣方當一國重務。又多所兼提調。以臣一身。實無堪承之路。尙衣提調。臣不敢辭免。其他提調。若蒙減下則好矣。尙喆曰。此則徐議之好耳。予曰然矣。殿講畢。乘輿出仁政門。入仁和門還內。
정조 2년 · 목
予曰。試官持試券考之。洪國榮曰。今番試券半爲頭詞。以科規製呈者。亦居半。何以取之乎。予曰。前年已有下敎。而不具格式如此。實爲駭然。今番猶屬令前姑置。而違格者推考。此後則一依格式。無使違誤之意。各別申飭。仍命合考。予曰。今番入庭不作。衆所共知。實病外一倂捧禁推傳旨。○敎曰。漢學殿講純通居首副司果李謙彬。吏文製述三下居首前都事朴長燮。各半熟馬一匹賜給。
정조 2년 · 강
拿處禁喧郎廳禁亂官。罷承旨申應顯職。
정조 2년 · 목
敎曰。門閉題出之後。書吏任意出入。殊極駭然。禁喧郎廳及禁亂官。一倂拿處。試所承旨申應顯罷職。
정조 2년 · 목
左副承旨徐有防啓言。詣臺臺臣戛過殿座。不爲趍蹌。兼着揮項。事體駭然。請從重推考。從之。
정조 2년 · 강
司諫沈命德避嫌乞遞。賜批。
정조 2년 · 목
避嫌略曰。臣趍過殿門。不覺行步之或遲。頭上所着。亦未及脫去致有承宣之請推。不能審愼之罪。無所逃矣。何敢晏然於臺次。請命遞斥臣職。批以所失大矣。爾則罷職。
정조 2년 · 강
召見承旨洪國榮鄭民始于誠正閣。
정조 2년 · 목
予曰。惠廳文書。其已裁決乎。國榮曰。自今日見之矣。予曰。文書何如。國榮曰。頗煩多矣。予曰。昨日臺諫。着揮項偃過於殿座處所。揆以紀綱。極涉駭然。國榮曰然矣。予曰。臺臣損體如此。而何以矜式朝廷乎。良可慨然。國榮曰。昨以惠廳公事之實難替當仰達。而本廳文書。極其浩煩。如不專意看檢。則公貨去來之際。或不無疏漏之慮。臣之所帶提調中。緊劇者得遞然後。可以堪當此任矣。予曰。卿之所帶提調。俱皆閑司。不必請遞矣。國榮曰。至於長興庫提調。可謂劇務矣。予曰。惠廳一堂上。非久當出。姑勿控辭好矣。予謂民始曰。禁軍戎器之不備。誠極駭然。民始曰。不成貌樣矣。予曰。禁火諸具。亦爲點考乎。民始曰。亦爲點考矣。予曰。何物乎。民始曰。只有一鉤金矣。
정조 2년 · 강
飭戎器及禁火諸具。
정조 2년 · 목
敎曰。宿衛申飭之下。禁旅最是宿衛親兵。則今日戎器點考時。特命除尋常看閱。而所謂戎器不成貌樣。笠箭之種種改備者。猶尙如此。此監蕫將校之罪也。至於筒箇。雖有年限。豈於昨秋逆變以後。其可諉之年限。不爲修改乎。前後兵判。一倂從重推考。已拜相者。勿捧傳旨。禁火諸具。飭敎之下。尙不修備。但有一鉤金而已云。兵曹判書李徽之推考。入直禁軍。今年戎器監蕫將校。令兵曹從重決棍除名。堂上軍官之無用。居常痛駭。渠輩若有嚴畏之心。今日所爲。若是駭然乎。況左相昨秋筵奏之後。節目雖未頒布。各營焉敢視若弁髦乎。士夫軍官別軍職降屬者。行伍陞差者外。令兵曹一倂區別査汰。俄者待令事知軍官。則視宿衛之尋常。不難知也。令兵判嚴棍。禁火諸具。卽令兵曹。一倂新備事分付。
정조 2년 · 강
命司卷領籖。凡有犯罪。自本閣科治。
정조 2년 · 목
敎曰。事不早防。末弊難言。亦是爲渠輩之道也。濫竽之兆。不見可知。宜有定制。俾知堂上之尊。此後司卷領籖。凡有犯科。特敎處分。固無所不爲。而雖於本閣堂上郎廳之前。如有于罪之事。自本閣從輕重決杖或囚禁科治。醫譯出身也。司謁正官也。或於刑曹受杖。或命中官決笞。此古例也。依此定式。以尊本閣堂上體貌事。分付奎章閣。
정조 2년 · 강
大司憲李坤上疏討逆。仍請停啓臺臣竄配。賜批。
정조 2년 · 목
疏略曰。鄭妻龜柱之千罪萬惡。已悉於合啓。而數年以來。變怪層生。亂賊益肆。究其根柢窩窟。則莫非此兩賊之煽亂逞凶也。今若常憲不加。則又未知何樣禍亂。闖發於何地也。亟施誅討之典。以洩神人之憤。噫志恒之罪。明白綻露。而忍杖徑斃。未施當律。此是失刑之大者。應坐諸人。一倂絕島散配。斷不可已。年前賊翼之疏。萬萬凶悖。而旣發之啓。肆然遽停。物情久而益激。其時停啓臺臣。指召現告。亟施竄配宜矣。批以討逆事。已諭前後臺臣之批。末端事。竄配則似或過矣。姑先削版可也。卿其勿辭察職。
정조 2년 · 강
命副司直洪樂彬掃墳。給由澆奠床備給。
정조 2년 · 목
因樂彬掃墳呈辭。敎以給由。贈判書貞敬夫人墓省掃時。澆奠床備給。
정조 2년 · 강
命贈判書洪昌漢墓夫人墓致祭。
정조 2년 · 목
敎曰。嘉禮後應行之事。尙今闕焉。贈判書墓夫人墓。遣承旨致祭。該房知悉。
정조 2년 · 강
改差 莊陵參奉崔興遠。 禧陵參奉南龍萬。
정조 2년 · 목
吏曹。以興遠過限。龍萬身病。幷啓請改差也。
정조 2년 · 강
放時囚林錫喆等。
정조 2년 · 목
因殿講製述不進人禁推傳旨。敎以衆所共知實病情勢元在外。勿論更捧傳旨。○敎曰。罰已施矣。時囚罪人林錫喆李德煕。幷分揀放送。又敎曰。旣施法勘。何必捧供。昨日殿講不通人員。幷附過放送。
정조 2년 · 강
命別監李盛春捉囚以聞。
정조 2년 · 목
敎曰。別監李盛春。以微細之事。自內捉待矣。今方逃走。便同亡命。卽令刑曹。捉因後以聞。
정조 2년 · 강
命兵曹軍官査汰中。昨夏以前差下者勿論。
정조 2년 · 목
因兵曹堂上軍官汰去草記。敎以初下傳敎。旣已首提左相之奏。更有區別之敎矣。閑散査汰中。昨夏以前差下者。姑從令前勿論。
정조 2년 · 강
命兵曹判書李徽之。越俸三等。
정조 2년 · 목
因兵曹不爲待令事知軍官嚴棍草記。敎以兵判初不見下敎。而有是事乎。笞杖猶不可濫。況嚴棍乎。今此受棍者。皆是傳敎之外。何其率爾之甚歟。當該兵判。爲先越俸三等。朝者傳敎。更爲詳見可也。無罪而受棍者。其令龍虎營救療。
정조 2년 · 목
國榮曰。昨日別監逃走之事。關係紀綱。極涉痛駭矣。予曰。昨以微細之事。使之捉待。則肆然逃走。終不自首。近來掖屬之放恣無嚴。若是之甚。誠可駭痛。國榮曰。各別嚴繩然後。可以無弊矣。予曰。禁旅何等體重。而器械全不成樣。多有執頉於點考之時。兵判若知宿衛之重。則豈敢若是疏虞乎。誠爲慨然。國榮曰。此是監蕫將校不善看檢之致。兵判則雖或有不察之失。亦可謂公罪矣。予曰。禁火諸具造備事。傳敎申飭。業已多日。尙不造置云。各軍門擧行。何其慢忽也。國榮曰。傳敎之下。豈敢慢忽。而似未及造備之致矣。予曰。高山察訪之不爲罷黜事。曾已出擧條申飭。而今又如前狀罷。道臣事何其輕率也。國榮曰。似未照察之致也。予謂民始曰。兵判事極爲昏謬。棍其不當棍之人。何故而然也。民始曰。錯看傳敎。如是擧行云矣。予曰。尙方針線婢減額事。何以爲定乎。民始曰。姑未商定矣。予曰。令若減元數下送。則必無還本鄕之理。予意則姑減元數。有闕勿補甚好矣。民始曰。如是則甚便好矣。予曰。醫女及工曹婢。亦依此爲之無妨。民始曰。尙方若爲定式。則他司亦當變通矣。予曰。高山察訪罷狀。何爲捧納乎。民始曰。擧條申飭稍久故。政院未及思量。而遽然捧納云矣。
정조 2년 · 강
召見左捕將李邦一。右捕將李國賢于煕政堂。
정조 2년 · 목
予曰。以何事請對乎。邦一等曰。 兩陵神御床褥偸去罪人。今始捕得故敢達矣。予曰。何處捉得。何廳捉之乎。邦一等曰。捉於 陵近處。而左右廳倂力捕之矣。予曰。厥漢姓名誰也。當初偸出。將欲何爲。亦已承款乎。邦一等曰。朴三奉爲名漢。而以崇陵守謢軍。見嫉於其時入番守僕。甘心其冒罪。至出凶計云。施威一問。箇箇直招矣。予曰。無據矣。前有似此事可據文跡否。國賢曰。 先朝有衣襨偸出者。而其時捕移刑曹。此足爲傍照矣。予曰。移送秋曹可也。近來城闉間竊發之患。比比有之。兩廳各別申飭。邦一等曰。連爲申飭矣。
정조 2년 · 강
大司憲李坤避嫌乞遞。賜批。
정조 2년 · 목
避嫌略曰。向以前監察成鎭殷事。致有喉院請推諸臺之擧。監察之不有法例。恣意囚人。事未前有。不能檢飭。固是臺閣之責。則況臣忝居長席。其爲溺職之失。非此他僚。旣被論推。不得行公。例也。請命遞斥臣職。批以勿辭亦勿退待。
정조 2년 · 강
命吏文製述時表奏文。首尾具書進呈。
정조 2년 · 목
敎曰。吏文製述設置之本意。在於肄其彀率。閑其體制也。昨年臨軒。特書揭表奏文首尾於題校者。蓋欲始初製述。領示來後之規也。今番試券表文首尾。或書或不書。豈是未會昨年後舊定式之意而然歟。此後吏文製述時表奏文。首尾具書進呈事知委。
정조 2년 · 강
重推咸鏡監司趙㻐。
정조 2년 · 목
咸鏡監司趙㻐。以高山察訪姜★(人+寅)罷黜馳啓。敎以再昨冬重臣蔡濟恭。有出擧條定式者。朝家旣已依施。則外藩奉行之道。固當遵守。苟非貶罷罪罷事。不得狀罷。而定式未逾數年。郵官亦不易他。有此病狀之罷。此則細事。而藩閫之不有朝令。實關後弊。咸鏡監司趙㻐從重推考。此狀啓勿施。
정조 2년 · 강
命工曹惠民署郎廳。拿處。該吏杖問以啓。
정조 2년 · 목
敎曰。何時下敎。而尙不擧行。工曹郎廳惠民署郞廳。爲先拿處。該色書吏。令攸司科治杖問以啓。
정조 2년 · 강
分遣承旨史官。詣 宗廟　景慕宮奉審摘奸。
정조 2년 · 목
予曰。卿家致祭何日爲之乎。國榮曰。旣有成命故。姑待臣伯父之還朝。將擇日爲之矣。予曰。卿之伯父。何間當入來乎。國榮曰。念後似當入來矣。予曰。尙方針線婢事。已爲商定乎。國榮曰。昨與二提調。有所相議而未及定式矣。予曰。予意則有關勿補事甚便好矣。國榮曰。與其減額下送。莫若有關勿補之爲好也。予曰。此雖小事。爲外方除一大弊。速爲商定也。
정조 2년 · 강
獻納金東淵陳啓。請鄭履煥安置。該房承旨譴削。賜批。
정조 2년 · 목
陳啓以爲。鄭履煥。特一龜柱之食客也。身在罪籍。敢投一疏。外稱自引之義。內售黨惡之心。此輩眼中。無君無國。惟以愛謢血黨。抵死不悔。此而置之。將見凶醜餘孼。稱以自明。後先接跡。爲國家無窮之患。請削黜罪人鄭履煥絕島安置。敢使家僮。置呈悖疏。而喉司之臣。循例許捧。視若尋常。請捧納該房承旨。亟施譴削之典。批以鄭履煥事。從當有下敎。不允。捧納承旨事。雖欲急於構人。何甚爽實。不允。
정조 2년 · 강
都承旨洪國榮陳疏自引。賜批。
정조 2년 · 목
疏略曰。臣於金東淵請削鄭履煥上疏捧納承旨之啓。有所難安者。伊日在院諸僚。以履煥疏之經稟當否。往復於臣。臣亦可之。究其實跡。臣等無非該房也。惶恧之極。郵罰是竢。批以疏事。在卿爲僚寀之義。似欲一暴。而此非留在心頭者。卿其安心焉。
정조 2년 · 강
左承旨鄭民始。左副承旨徐有防聯疏自引。賜批。
정조 2년 · 목
聯疏略曰。鄭履煥果以家僮來呈一疏故。臣等議以爲。直呈有禁令。不可許捧。而與他例疏有異。則一塵乙覽。宜俟處分。留置院中。使入侍承旨李鎭衡提稟。卽有入之之命矣。今此臺啓中。循例許捧云者。何其乖舛之甚也。入之之敎。旣出朝紙。則臺臣所言。誠莫曉也。旣無直捧。則初無該房之可論。必欲强覓該房。則臣等同是喉司之臣。雖指臣等以該房可也。其何敢晏然乎。亟降郵罰焉。批以此非初可撕捱之事。於卿等何有。勿辭察職。
정조 2년 · 강
命前承旨李鎭衡等敍用。
정조 2년 · 목
敎曰。前承旨李鎭衡尹冕東洪檢李養鼎金魯淳。試所承旨申應顯。幷敍用。
정조 2년 · 강
命工曹書吏。惠民置書員。分揀。官員亦爲放送。
정조 2년 · 목
刑曹啓言。工曹書吏金斗樞。惠民置書員崔命郁旣已遲晚納招所當照律勘處而旣有杖問以奏之命。請上裁。敎以杖旣過矣。分揀放送。拿處官員亦爲放送。
정조 2년 · 목
予曰。昨日臺諫事。何其妄率也。其日承旨有到院之稟故。有入之之敎。而臺諫不知事狀。居然請罪承旨。良可怪矣。國榮曰。似不知事狀矣。予曰。昨日卿之陳疏頗過矣。國榮曰。臣雖在藥院。在院承旨旣與臣相議經稟。則今於人言之來。臣豈獨不爲引嫌乎。予曰似然矣。
정조 2년 · 강
御煕政堂。行晝講。同經筵鄭光漢。特進官金華鎭。承旨蔡弘履。玉堂李鼎揆曺遠振。假注書李百亨。史官李信祜鄭東浚。宗臣凝善君燨。武臣李邦一。
정조 2년 · 목
講論語。○予謂諸臣曰。鄭履煥事。卿等皆知之乎。不知人賢否矣。旣以自新爲名。則滌用無妨。乙亥亦有搢紳疏矣。昨日事是何等景色。卽今承旨皆謂之說耶。弘履曰。伊時捧留承旨謂之矣。
정조 2년 · 강
獻納金東淵避嫌乞遞。賜批。
정조 2년 · 목
避嫌略曰。臣愚憤所激。幷有論列。及承聖批。不賜允許。至以構人爽實爲敎。臣於是瞿然悚恧。無地自容。臣從下土來。伊時事實。未得其詳。而當初捧留院中。自有其人。則不可無責。臣豈有一毫構人之意。而只緣臣人微言輕。不能見孚於君父。何敢抗顏仍冒乎。請命遞斥臣職。批以依啓。
정조 2년 · 강
命十八日。專經武臣殿講爲之。
정조 2년 · 목
予曰。宋山林疏。有辭官赴召之意。雖欲爲起而解其職。山林所帶之職。固難輕遞矣。國榮曰。自古有許解其職而召見之例。今若依其言姑遞。更爲敦召。則或不無幡然之意矣。予曰。林德躋家屬。近在何處云乎。國榮曰。聞方在京。而不勝飢寒云矣。
정조 2년 · 강
召見承旨尹塾于煕政堂。
정조 2년 · 목
予曰。林德躋有子云。年幾何。塾曰。有二子。而長十五。次八歲矣。予曰。其作人有可成就。而亦已成長否。塾曰。凡百頗夙成。而來十二月成長云矣。
정조 2년 · 강
副修撰李度默陳疏乞遞。仍懲討。賜批。
정조 2년 · 목
疏略曰。顧臣不可冒出之義。猶夫前日。而今若諉以時日稍久。晏然承膺。則去就無據。前後判異。人將謂何。臣實自愧。反復思惟。無路承命。亟許遞改臣職。噫凡厥懲討之擧。不容緩忽。而惟彼鄭妻龜柱。一味容貸。不施肆市之典。抑獨何哉。其死其生。有關 宗社之安危。俯從三司之請。亟行兩賊之誅。啓辭中聲討之請。次第允許焉。批以所陳當留意。爾其勿辭察職。
정조 2년 · 강
掌令金鍾厚上疏乞遞。賜批。
정조 2년 · 목
疏略曰。臣伏覩聖諭。豈無感激變動之意。而獨無奈草野下劣。猥玷榮選。因綠行路。突然呈身。則辱朝著傷廉恥。非細事也。臣情私所迫。有此遠後。而身帶臺啣。行過國門。重紆恩召。一任違逋。罪積邱山。無以爲心。夫崇儒道重。臺閣二者。有國之大端也。今乃如臣不肖。一係臺籍。脚不出門。自下轉上。一年二年。此實國朝所未有之事也。以殿下明物務實之治。豈不慨然。許遞臣職。仍命重勘。批以聞爾將毋西下。路過城外。必欲致爾見之。史官之回。巽讓若前。繼又見所上辭本。延竚之餘。虛徐無已。今則征牽旣脂。啓半千里之行。返程之期。猶未預度。更令召爾。徒屬虛文。姑俟將來之時。更欲另修招徠之禮。此予欲寓禮使之道也。爾其須體慇懃之意。安意善養。幡然於復路之日。是所望也。仍命遺史官傳諭。
정조 2년 · 강
廟殿宮祭享進排官。命進排後退去定式。
정조 2년 · 목
敎曰。業欲下敎而未果。此後 廟殿宮祭享所進排官。依古例進排後退去。而若是申明定式之後。如有漏闕於日暮前摘奸時則難免重責。以此分付。旣已復舊定式。再昨夜執頉三處進排官論罪。幷勿論。
정조 2년 · 강
命贈大司憲林德躋。存問其妻。周䘏其子。
정조 2년 · 목
敎曰。朝筵聞之。而且問同副。贈大司憲林德躋。有其子將婚娶云。其在垂念之道。宜有恤孤之典。其令該曹。存問其妻。周䘏其子事分付。
정조 2년 · 강
命在京守令。催促下送。
정조 2년 · 목
敎曰。如有在京未及下去守令。民事方殷。卽爲催促下送。
정조 2년 · 강
以徐浩修爲吏曹參判。
정조 2년 · 목
敎曰。政命之下。若是遲延。雖甚未安。三銓伊時承宣云。其違牌。固無怪矣。只推。吏曹參判有闕代。刑曹參判徐浩修除授。先開政後謝恩。
정조 2년 · 목
敎曰。在外玉堂。違牌臺諫幷改差。政官牌招開政。○以李度默爲司諫。鄭一祥爲刑曹參判。尹弼秉爲掌令。李延伋朴聖泰爲持平。吳大益爲獻納。尹行元李泰永爲正言。宋煥億金憙爲副校理。黃昇源爲修撰。吳載純爲大司成。洪樂純爲同經筵同成均。具綜爲祥原郡守。
정조 2년 · 강
命醫女年老査汰。置之。
정조 2년 · 목
內醫院啓言。本院醫女差備待令中二名。年老不堪使役。當此釐正之時。宜有査汰之擧。幷除下。敎以原額亦姑未充。査汰則置之。
정조 2년 · 강
昭寧園丁字閣神床寢褥偸竊人。命刻期跟捕。
정조 2년 · 목
禮曹啓言。 昭寧園丁字閣北神門塗紙裂破。乬銷開解。 神御床寢褥不在云。事極驚駭。寢褥之新備。窓戶之改塗。令該曹擧行。入直官員及守僕等不謹守直之罪。令該府該曹處之。偸竊人。令左右捕廳刻期捉得之意。請分付。允之。敎以 園官待結末處之。卽令捕廳刻期跟捕。
정조 2년 · 강
罷高山察訪姜★(人+寅)職。
정조 2년 · 목
敎曰。高山察訪姜★(人+寅)。冒犯定式。屢呈辭狀。道臣旣被重推。不可仍置。罷職。
정조 2년 · 강
明日詣 景慕宮。命行酌獻禮。行祭服色。依 文廟例。出還宮服色。依 太廟例爲之。百官依例陪參。軍兵量宜磨鍊。
정조 2년 · 목
敎曰。初意擬於仲朔冬享。躬薦晨祼矣。更思 毓祥宮酌獻禮相値。軍兵連日勞苦。亦是不可不恤之事也。明日當自日瞻門。詣 景慕宮行禮。少展情禮。禮房知悉。又敎曰。明日 景慕宮展拜。旣命下敎。而展拜後當行酌獻禮。以此分付。又敎曰。此後 景慕宮展拜時及酌獻禮行祭時服色。一依文廟例磨鍊。出還宮時服色。亦依春秋 太廟展謁例爲之。而自日瞻門展拜時。則旣是密邇之地。出還宮服色。仍以展拜時服色磨鍊事。定式施行。又敎曰。前此自日瞻門擧動時。除百官入參之節。而酌獻與展拜有異。依例陪參之意知委事分付禮曹。又敎曰。旣念勞軍。道由日瞻門。挾輦軍依闕內擧動時例磨鍊。槍劍軍亦以三十名擧行。攔後軍兵則依此量宜排立。餘皆用日瞻門動駕定式之例。磨鍊節目。勿用酌獻動駕時例事。分付。
정조 2년 · 목
予曰。 昭寧園又有偸竊褥席之變。極爲驚心。國榮曰。 陵園連有此變。實是驚怪之事矣。予曰。此亦是守護軍輩所爲矣。國榮曰。此亦非他盜也。予曰。昨日金鍾厚疏批何如。國榮曰。誠爲穩當矣。予曰。昨聞卿言。而甚矜惻矣。今又聞同副之言。則林德躋家屬。貧窶無依云。聞甚矜惻。特下存䘏之敎矣。國榮曰。見此下敎。孰不感泣乎。
정조 2년 · 강
命明日武臣殿講。待下敎擧行。
정조 2년 · 강
召見禮曹判書金華鎭于誠正閣。
정조 2년 · 목
予曰。近往實錄廳乎。華鎭曰。連日進去矣。予曰。
정조 2년 · 강
藝文待敎徐龍輔上疏。請往覲其父海營任所。賜批許之。
정조 2년 · 강
詣 景慕宮行酌獻禮。
정조 2년 · 목
具冕服乘輿。出賓陽門由日瞻門。入 景慕宮齋室。時至。詣版位行禮。仍詣 神位前。三上香獻爵。大祝讀祝文訖。降復位行禮。仍行望瘞禮。禮畢。還入齋室。少頃乘輿。由日瞻門敎曰。大臣三司禁府堂上。還宮後入侍。入賓陽門還內。
정조 2년 · 목
予曰。見卿製進祭文。則字字涕淚。句句哽咽。有足以感格於冥冥之中。不肖之心。尤切罔極。國榮曰。殿下根天孝思。臣豈能體其萬一也。
정조 2년 · 강
召見時原任大臣以下于煕正堂。領議政金尙喆。領府事李溵。領敦寧鄭存謙。左議政徐命善。右議政鄭弘淳。判義禁洪樂性。同義禁趙時俊鄭民始。大司諫金思穆。司諫李度默。持平李延伋朴聖泰。校理李鼎揆。正言尹行元。修撰曺遠振。副修撰李儒慶。
정조 2년 · 목
予曰。予與諸臣。早有欲言者。而前此 永祐園已諭。每每發說。還有如何。尙今含默者此耳。予之情事。有異於人。至於昨年禶事。爲 宗社不得已流涕而從之。此千古不幸之會。昨年以後。予不以生人自處。今日適詣 景慕宮。有所惻然傷心者。念及於此。不覺抑塞流涕而不能言矣。今日諸臣。皆入侍。卿等知予意也。尙喆曰。伏承懇惻下敎。臣等還無仰達之辭矣。予曰。復豈有如予之人。不幸之會。不幸當之。若是下敎。不足以示予隱恫之意也。今日諸臣。旣聞予言。豈無感動之心乎。尙喆曰。豈不感動。第有關係至重耳。予曰。從古未有如此難處之事。非予謂他。日日傳啓。有不忍聞。使古人當之。實難處矣。諸臺臣之意何如。思穆曰。決知其不可奉承矣。聖泰曰。初非下詢之事矣。予曰。玉堂有所見言之也。鼎揆等曰。臣等之見。亦如兩司矣。予曰。大體公法雖然矣。姑以法外求之於萬不獲已之道可矣。其更思之。思穆曰。更無仰達矣。予曰。予當有傳敎。禁府堂上依此擧行。尙喆曰。臺啓收殺之前。聖敎雖如此。執法之臣。必有言。金吾似不遽爾奉行矣。予曰。特敎之直爲擧行。已有 先朝受敎。其不知耶。尙喆曰。雖有之。事各有異矣。予曰。此非私恩撓公法也。聖人人倫之至。權而得正。亦是聖人之道。今此縷縷下敎。公法外。以家人之義諭之也。初雖有守經之論。亦不無處變之道。更諒之也。思穆曰。臣等徒知執法。今日之事。非有異同處也。予曰。已諭心腹。出去商量宜矣。臺諫亦臣子。聞此言。豈不思權而得正之道乎。思穆曰。如是相持。徒損國體矣。予曰咄哉。非予仰勒停啓。予之所處異他故。諭之至此。豈欲相持。臺臣甚不誠實矣。
정조 2년 · 강
命白翎鎭出置禶妻放送。
정조 2년 · 목
敎曰。予以孤露。揆之常情。豈有南面之樂。而又不幸時運多艱。骨肉之變。至於禶事而極矣。以其罪關 宗社。群臣涕泣而請之。予亦涕泣而從之。私恫之隱結于心者。何時可已。向者 永祐園展拜時。有所下敎。而執法之臣。尙此相持。此使予有虛言而無實事也。且渠旣身故。其無子之妻。有何關係於國事。而如是遷延。若作海島飢餒之鬼。則此又使予行不忍之政也。今日展拜。★(心+木)焉傷心。特召諸臣者。良以此也。白翎鎭出置禶妻。今日內放送事。星火分付。當初孥籍之啓。旣甚過矣。則如是處分之後。若復謄傳。徒令人日聞其不忍聞也。予以心腹申諭。則諸臣豈不思諒予情私之道乎。幷須知悉。
정조 2년 · 강
兩司避嫌乞遞。賜批。大司諫金思穆。司諫李度默。持平李延伋朴聖泰。正言尹行元。
정조 2년 · 목
避嫌略曰。臣等不合於耳目之任。而義重沐浴。章皇出肅。及登筵席。以禶妻放釋事下詢。而旣在執法之列。乃敢一辭爭執。及承聖敎。至以不誠實誨責。莫非臣等不能見孚之致。何敢晏然仍冒。請命遞斥臣等之職。批以勿辭。
정조 2년 · 강
左尹宋德相上疏。請還收召命。仍乞遞本兼職秩。賜批。
정조 2년 · 목
疏略曰。臣坐逋召命。虛縻官啣。虧分乖體。惟譴罰是俟。近侍宣諭。至有偕來之命。恩命出常。辭敎懇至。臣非木石。亦知感激。而竊謂爲人臣而盜竊欺誣。上貽謬擧之譏。下取冒進之刺。其爲罪。顧有甚於一時撕捱違逋者耳。且臣積年痼疾。每値凍節。一倍添痛。庭除出入。亦未任意。今若强策登途。其卒無幸必矣。收還偕來召命。仍令鐫削本兼職秩。批以卿疏來上。又失所圖。企望之餘。悵歎曷已。然卿讀書之士也。必不以不踐之言。爲說於予也。惟以辭官赴召之義。爲渴望之資耳。今則美恙想已痊可。冬序又此向深。趁不登程。更待何時。所帶實職特允卿請。今姑許解。此亦予待卿以實禮。不以虛文也。卿須安心。勿復控辭。卽起造朝。共濟國事。區區之望也。方切側席之思。須體至意。亟回遐心。○敎曰。偕來承旨。左副承旨進去。史官則先爲上來。
정조 2년 · 목
予曰。昨日召大臣三司。以籍產可停之意。萬端爲諭。無一人奉承者。執法之地。其所爭執。無或怪矣。而大臣以下。不念予心曲之諭。誠爲慨然。國榮曰。在下之義。決難容易奉承矣。予曰。諸臺旣引嫌以退。都憲入來處置乎。國榮曰。都憲亦有情勢矣。予曰。然則玉堂當爲處置乎。國榮曰。玉堂不得替當矣。
정조 2년 · 강
御煕政堂行晝講。仍召見南兵使李達秀。知經筵黃景源。特進官徐有隣。承旨尹塾。玉堂李鼎揆李儒慶。假注書李百亨。史官李信祜鄭東浚。宗臣安川君烓。武臣具以謙。
정조 2년 · 목
講論語。○辭陛也。○予曰。關防重地。何處非矣。而矧玆北塞。所重尤別。去後凡事。另念爲之。達秀曰。無才能叨重任。惶悚何達。予曰。兵使今幾次乎。達秀曰。全羅兵使及南兵使矣。予曰。何日欲往乎。達秀曰。明日當發行矣。
정조 2년 · 강
遞大司諫金思穆。司諫李度默。正言尹行元。持平李延伋朴聖泰。
정조 2년 · 목
敎曰。引避臺諫一倂許遞。政官牌招開政。
정조 2년 · 강
有政。吏曹參判徐浩修。參議李義翊進。
정조 2년 · 목
以徐有防爲大司諫。沈念祖爲司諫。沈豊之金憙爲持平。鄭淵淳爲正言。李度默爲校理。金履禧爲副修撰。李在協爲左尹。李儒敬爲德川郡守。
정조 2년 · 강
御仁政殿月臺。行 太廟冬享誓戒。
정조 2년 · 목
具遠遊冠絳紗袍。乘輿出仁和門。入仁政門至月臺。降輿詣版位立。宗親文武百官入庭行禮訖。讀誓文官左參贊洪樂性。讀誓文。刑曹判書洪樂命莅之讀訖。百官行禮如儀。乘輿出仁政門。入仁和門還內。
정조 2년 · 강
召見承旨洪檢于誠正閣。
정조 2년 · 목
予曰。俄命持入五禮儀矣。持來乎。檢曰持入矣。予曰入之。飮字之訛。果自何時耶。檢曰。小臣自前參誓戒時。每見以不飮酒書之。此是流來襲謬而然矣。予曰。俄者所捧東西班擧案持入乎。檢曰。臣旣入侍故。持而待令矣。予曰入之。
정조 2년 · 강
命誓文中不飮酒句。從禮文釐正。
정조 2년 · 목
敎曰。禮有之。凡享于 廟祭于 社稷。先期戒且誓之。示衆以易行之道。蓋不如是。反致違令也。因凡有七。雖以不飮酒一條言之。考之往史。稽諸國朝典禮。皆以不縱酒載焉。蓋飮而不縱。可勉而能。直令不飮。則嗜飮者能無違乎。故前此躬享之時。以酒必不縱。誡誥臣隣。今莅誓位。始聽誓文。與予所敎。有不同者。猶未自信。取考禮文。果若予曾所知之者。始或中間循訛。有此誤傳而錯書歟。自政院就誓令文中不飮酒句。從禮文。亦如予受敎釐正。仍令頒示諸司。
정조 2년 · 목
予曰。誓戒中不縱酒條。每有違令之慮。商量者久矣。今已定式。此後則似無是慮矣。國榮曰。不縱酒之縱字。卽是泥醉之意。今此誓戒。卽禁其泥醉也。而有司之臣。以初不敢飮酒指揮故。每有犯禁者。今者定式。誠爲允當矣。予曰。西班入參之人。全不成樣。堂上侍從何限。而只有一人之入參乎。良可寒心。國榮曰。其中或不無病故應頉之人。而一人之入參。極甚可訝矣。
정조 2년 · 강
命右議政鄭弘淳掃墳。給由馬澆奠床備給。
정조 2년 · 목
因弘淳掃墳呈辭。有是命。
정조 2년 · 강
御煕政堂。行晝講及次對。知經筵蔡濟恭。特進官洪樂性。承旨洪國榮。玉堂李鼎揆李儒慶。假注書李百亨。史官李信祜鄭東浚。宗臣安昌君燝。武臣李漢昌。
정조 2년 · 목
講論語。○領議政金尙喆曰。俄於講筵。實有所欽仰聖工。而法講之外。時召筵臣。或談經而討之。或讀史而聽之。則緝煕之工。資治之方。當日臻其極矣。伏願加勉焉。予曰。所陳好矣。右議政鄭弘淳曰。臣今番湖行。略見農形。近畿稍勝。其外則菜色滿目。徵布旣難。矣於還穀。歲末停捧猶未爲實惠。以前分數者。若早爲減給似好矣。予曰。何以分數則好耶。左議政徐命善曰頃者以尤甚邑三分一。之次邑四分一。稍實邑五分一磨鍊矣。尙喆曰。歲末停捧。徒有觀望之弊。莫如分數之爲愈矣。予曰。諸宰之意何如。濟恭曰。卽今爲之。猶勝於歲末停捧矣。弘淳曰。當年全數減之則好矣。尙喆曰。大臣旣親見畿湖兩道。爲先處分於兩道好矣。予曰。咸鏡道則全無穀云矣。濟恭曰。三甲慘凶。而洪忠道則內浦稍勝云矣。予曰。何以料量乎。尙喆曰。以三分一四分一規式。隨其尤甚之次而爲之好矣。予曰。百姓不知有益於渠。每年停等者。今年不爲。則必有言矣。尙喆曰。雖百姓。豈不知有益於渠耶。予曰。面里分等。則慶尙道比他尤甚。其中尤甚邑尤甚面里所分者。施之於他道。似有溢矣。亦不可謂均等矣。尙喆曰。此則使監司守令。各其査出。參酌分數則好矣。予曰。爲監司守令者。大體不能善爲。凡有害處。土豪皆免之。小民多不免奈何。雖有實惠。安知不歸於虛耶。尙喆曰然矣。國榮曰。歲末停捧。朝論旣如此。分其尤甚稍實。其中尤甚處爲之則好矣。予曰。果如領相之言。稍實邑亦有尤甚處。尤甚邑亦有稍勝處矣。嶺南則雖分面里。他道之稍實及尤甚。何以詳知乎。國榮曰。野已收矣。今則面里分等似難矣。予曰。慶尙道則依狀請施行宜矣。右參贊李重祜曰。若預降停捧令。則無納還之民。卽今停捧令。徒爲擾擾矣。戶曹判書具允鈺曰。都不如歲末停捧矣。予曰。此等事。專係牧民者。朝家申飭。惟在擇吏。而朝廷雖有實政。至於守令之不奉行。何哉。尙喆曰。聖敎然矣。予曰。大體效驗。卽今與歲末何如。尙喆曰。畿湖先爲之。其外從次爲之則好矣。校理李鼎揆曰。臣居在鄕外。稔知其弊矣。小民限死先捧。而歲末停捧。徒爲吏屬之利。若早降停捧則好矣。允鈺曰。不分數停捧好矣。命善曰。不然。不分數則虛實相蒙矣。予曰。早爲之果無弊乎。鼎揆曰。小民不敢待停捧。早爲好矣。予曰。臘月停捧。自然爲矣。然則以此爲之。而尤甚邑爲之乎。弘淳曰。臣之意然矣。尙喆曰。尤甚小尤甚。稍實小稍實及稍實邑中尤甚處。尤甚邑中稍勝處。使道臣各別査出。以爲分數則好矣。予曰然矣。而通稱三分四分。亦有不可知。以慶尙道言之。稍實小稍實。尤甚小尤甚等。處必有分數不均矣。何以爲之耶。尙喆曰。然則臣等退去磨鍊以上何如。予曰好矣。予曰。宣傳官取才。如騎士節目爲之者無妨。若未射六兩。則一生當爲拘礙。其亦迫切矣。將臣之意何如。國榮曰。臣見如訓將之意。若以騎士例爲之則好矣。予曰。然則依騎士例爲之。而近來宣傳官。多不成說。今番各別爲之。雖明日。以在京人爲之也。兵曹判書李徽之曰。從今以後。京中了了閑良多入矣。國榮曰。大臣云。有冤痛定配者矣。予曰。誰也。尙喆曰。李宗榮也。予曰。李宗榮逋欠所捧爲幾何。尙喆曰。五萬餘石內。四萬二千石準捧云矣。予曰。所捧逋欠旣多。四萬餘石之多。則設或有若干反作。減彼充此。可謂無頉。亦足以將功贖罪。而尙被徒配。宜有稱冤。仍謂禮曹判書金華鎭曰。冬至正朝陳賀。已自歷代。非日食則爲之。此則定行。而 惠慶宮無二尊之嫌。以後則當無所不用其極矣。東宮固有陳賀。世孫宮亦爲之。 惠慶宮亦可以此例爲之耶。國榮曰。朝廷陳賀爲之矣。殿下陳賀。似不可爲矣。予曰。依世孫宮例爲之何如。自上尊奉之道。雖意起爲之。未爲不可矣。弘淳曰。世孫宮。承統所在。此不可援例矣。國榮曰。右相旁照不可爲之說是矣。華鎭曰。小臣退去。與大臣相議後稟定何如。予曰。崇奉之道。雖有避二尊之嫌。其餘固當無所不用其極矣。
정조 2년 · 강
命北道交易回咨撰出。順付節使。
정조 2년 · 목
領議政金尙喆啓言。年例北道交易事。北京禮部咨文外。盛京禮部咨文又出來矣。今旣有咨。則不可無回咨。北京盛京回咨一體撰出。請順付節使之行。從之。
정조 2년 · 강
放徒配罪人李宗榮。
정조 2년 · 목
領議政金尙喆啓言。咸安郡有國穀五萬餘石逋欠。而逋欠未捧之前倅三人。皆被輕律。已蒙敍用。其後李宗榮。聞已準捧收殺。而以其遞歸時。歲前分給。入於反作中。至被徒配之律故。公議有所稱冤。其在功過相準之義。合有參恕之道矣。敎以放送。
정조 2년 · 강
持平沈豊之陳勉。賜批。
정조 2년 · 목
豊之啓言。我殿下聖學高明。似不以開講之疏數。有所增損。而亦不可以工夫之已到極處。或忽溫釋之方。請日開講筵。時賜召對。以盡緝煕之工焉。批以所啓甚好。當留念矣。
정조 2년 · 강
命竄謫罪人各別禁束。
정조 2년 · 목
持平沈豊之啓言。竄謫罪人。稱以訓學。嘯聚雜類。爛熳往來。論以國法。誠極寒心。嚴飭各道道臣。使之各別禁束。從之。
정조 2년 · 강
譴罷城津僉使田光說等。重推咸鏡監司趙㻐。
정조 2년 · 목
持平沈豊之啓言。偸竊殿牌。雖有 先朝勿罷守令之敎。而今此城津鎭打碎殿牌。誠是莫大之變。正犯則旣有當律。而當該僉使及地方官。不能謹守之責。島得免乎。雖曰正犯有狂疾。其在法紀。不可置之。而道臣之矇然修啓。亦不可無警。請城津僉使田光說。吉州牧使姜五成。幷施譴罷之典。咸鏡監司趙㻐從重推考。從之。
정조 2년 · 강
命度支惠局及各軍門用度文簿。査正定例。
정조 2년 · 목
持平沈豊之啓言。度支惠局之經用。尙不能支一歲云。如此而安能有爲哉。我殿下節省之方。始自宮禁。宮結。出給。宂費減省。宜有實效。而何其財竭如前。用度益滋耶。宜有一番釐正。以防其弊源。而且各軍門之用度。尤爲無節。文簿亦極疏漏。請幷令廟堂。詳加査正作爲定例焉。從之。
정조 2년 · 강
司諫沈念祖懲討。賜批。
정조 2년 · 목
念祖啓言。近來亂逆。多出於至近之地。自上每多以恩掩義。自下亦未以法力爭。隄防由是不嚴。懲討由是漸解。將至於國不國而法不法矣。惟彼龜柱鄭妻。亟從三司之請焉。批以前後靳允。豈無所據也。
정조 2년 · 강
命文臣朔試射置之。